РЕГЛАМЕНТ (ЕС) 2022/1321 НА КОМИСИЯТА

от 25 юли 2022 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от флуориден йон, оксифлуорфен, пироксулам, хинмерак и сулфурил флуорид във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) по отношение на флуориден йон, оксифлуорфен, пироксулам, хинмерак и сулфурил флуорид са определени в част А от приложение III към Регламент (ЕО) № 396/2005.

(2) Европейският орган за безопасност на храните („Органът“) предостави обосновано становище относно съществуващите МДГОВ за оксифлуорфен в съответствие с член 12, параграф 1 от Регламент (ЕО) № 396/2005 (2). Той препоръча намаляване на МДГОВ за цитрусови плодове, черупкови плодове, семкови плодове, костилкови плодове, грозде, трапезни маслини, райски ябълки, нарове, лук, зеле на глави и слънчогледово семе. За други продукти Органът препоръча запазване на съществуващите МДГОВ. Тъй като не съществува риск за потребителите, МДГОВ следва да бъдат включени в приложение II към Регламент (ЕО) № 396/2005 с настоящата им стойност или със стойността, определена от Органа.

(3) Органът предостави обосновано становище относно съществуващите МДГОВ за пироксулам в съответствие с член 12, параграф 1 от Регламент (ЕО) № 396/2005 (3). Той препоръча запазване на съществуващите МДГОВ на конкретната граница на определяне (LOD) или на МДГОВ по подразбиране. За някои стоки конкретните LOD изискват адаптиране към по-високи стойности с оглед на аналитичната осъществимост. Тези LOD следва да бъдат включени в приложение II към Регламент (ЕО) № 396/2005 с настоящата им стойност или със стойността, установена от Органа.

(4) Органът предостави обосновано становище относно съществуващите МДГОВ за хинмерак в съответствие с член 12, параграф 1 от Регламент (ЕО) № 396/2005 (4). Той предложи да се измени определението за остатъчно вещество за растителни продукти и мед на сума от хинмерак и неговите метаболити BH 518-2 и BH 518-4, изразени като хинмерак. Той препоръча намаляване на МДГОВ за захарно цвекло (корени), мускул (свине, говеда, овце, кози, еднокопитни животни, домашни птици), мазнина (свине, говеда, овце, кози, еднокопитни животни, домашни птици), черен дроб (свине, домашни птици), бъбреци от свине, мляко (говеда, овце, кози, коне) и птичи яйца. За други продукти Органът препоръча повишаване или запазване на съществуващите МДГОВ. Тъй като не съществува риск за потребителите, тези МДГОВ следва да бъдат включени в приложение II към Регламент (ЕО) № 396/2005 с настоящата им стойност или със стойността, определена от Органа. Органът стигна до заключението, че липсва известна информация по отношение на МДГОВ за черен дроб и бъбреци от преживни и еднокопитни животни и че е необходимо допълнителен анализ от страна на лицата, отговарящи за управлението на риска. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент.

(5) Органът предостави обосновано становище относно съществуващите МДГОВ за сулфурил флуорид в съответствие с член 12, параграф 1 от Регламент (ЕО) № 396/2005 (5). Той предложи да се запазят съществуващите две определения за остатъчни вещества (сулфурил флуорид и флуориден йон) като неокончателни с оглед на това, че са необходими допълнителни данни за тяхното потвърждаване. Той също така стигна до заключението, че по отношение на МДГОВ за сулфурил флуорид и флуориден йон за всички стоки, изброени в приложение I към Регламент (ЕО) № 396/2005, някои данни не са налични и че е необходим допълнителен анализ от страна на лицата, отговарящи за управлението на риска. Предвид допълнителните данни от мониторинг, предоставени от стопанските субекти в хранителната промишленост, и тъй като не съществува риск за потребителите, МДГОВ за флуориден йон за билкови настойки, шипки, плодове от черен бъз и „босилек и ядливи цветя“ в приложение II към Регламент (ЕО) № 396/2005 следва да бъдат определени при настоящите им стойности. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент.

(6) По отношение на продукти, върху които употребата на разглеждания продукт за растителна защита не е разрешена и за които не съществуват стойности, при които вносът е допустим, нито има МДГОВ по Кодекс алиментариус (CXL), МДГОВ следва да бъдат определени така, че стойността им да бъде равна на конкретната LOD, или следва да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(7) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои от границите на определяне. За няколко вещества тези лаборатории стигнаха до заключението, че поради промените в техническо отношение за някои продукти се налага да бъдат установени конкретни LOD.

(8) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(9) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание.

(10) Поради това Регламент (ЕО) № 396/2005 следва да бъде съответно изменен.

(11) С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите.

(12) Следва да се предвиди разумен срок преди прилагането на изменените МДГОВ, за да могат държавите членки, третите държави и стопанските субекти в областта на храните да се подготвят за спазването на новите изисквания, възникнали вследствие на изменението на МДГОВ.

(13) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Регламент (ЕО) № 396/2005 във вида преди изменението му с настоящия регламент продължава да се прилага за продукти, които са били произведени в Съюза или внесени в Съюза преди 21 февруари 2023 година.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 21 февруари 2023 година.

Настоящият регламент е задължителен в своята цялост и се прилага пряко във всички държави членки. Съставено в Брюксел на 25 юли 2022 година. За Комисията Председател Ursula VON DER LEYEN

(1) ОВ L 070, 16.3.2005 г., стр. 1.

(2) Европейски орган за безопасност на храните; Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005 (Обосновано становище относно прегледа на съществуващите максимално допустими граници на остатъчни вещества от оксифлуорфен в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2020; 18(10):6269.

(3) Европейски орган за безопасност на храните; Reasoned opinion on the review of the existing maximum residue levels for penoxsulam according to Article 12 of Regulation (EC) No 396/2005 (Обосновано становище относно прегледа на съществуващите максимално допустими граници на остатъчни вещества за пироксулам в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2020; 18(10):6260.

(4) Европейски орган за безопасност на храните; Reasoned opinion on the review of the existing maximum residue levels for penoxsulam according to Article 12 of Regulation (EC) No 396/2005 (Обосновано становище относно прегледа на съществуващите максимално допустими граници на остатъчни вещества за хинмерак в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2020; 18(10):6257.

(5) Европейски орган за безопасност на храните; Reasoned opinion on the review of the existing maximum residue levels for penoxsulam according to Article 12 of Regulation (EC) No 396/2005 (Обосновано становище относно прегледа на съществуващите максимално допустими граници на остатъчни вещества за сулфурил флуорид в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2021; 19(1):6390.